Predkladacia správa

Ministerstvo spravodlivosti Slovenskej republiky predkladá na medzirezortné pripomienkové konanie návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky  č. 31/1993 Z. z. o odmenách a náhradách notárov v znení neskorších predpisov. Uvedený materiál bol vypracovaný na základe splnomocňujúceho ustanovenia § 95 ods. 3 zákona Slovenskej národnej rady č. 323/1992 Zb. o notároch a notárskej činnosti (Notársky poriadok) a  § 374a zákona č. 99/1963 Zb. Občiansky súdny poriadok v znení zákona č. 263/1992 Zb.

Cieľom predkladaného návrhu vyhlášky je na jednej strane upraviť odmeňovanie notárov vzhľadom na skutočnosť, že súčasná právna úprava určuje v niektorých prípadoch neprimerane vysoké odmeny notárov a na druhej strane sa v odôvodnených prípadoch mení spôsob určovania odmien, kedy sa predchádza z percentuálneho určovania odmeny podľa výšky základu na paušálne odmeňovanie. Návrh reaguje na početné ohlasy, podľa ktorých sa služby notárov z dôvodu vysokých nákladov stávajú nedostupnými. Nebolo by tiež správne, ak by štát na jednej strane prinútil občanov tieto služby využívať (napr. osvedčovanie právnych skutočností, overovanie listín, navrhované rozšírenie povinnosti spisovať notárske zápisnice v navrhovanej novele Obchodného zákonníka). a na druhej strane by za ne stanovil neprimerane vysoké náhrady. 

Novela vyhlášky reaguje aj na spoločensku – ekonomickú situáciu, v dôsledku ktorej sa menia ustanovenia vyhlášky a do Sadzobníka na výpočet odmeny notára za notársku činnosť sa zavádzajú nové položky.

Prijatie navrhovanej vyhlášky nebude mať dopad na štátny rozpočet, rozpočty obcí alebo rozpočty vyšších územných celkov.